રાજપીપલા: ગરૂડેશ્વર તાલુકાના વઘરાલી ગામે બ્લેકટ્રેપ ( કપચી)ના ખનન માટે કરવામાં આવતાં બ્લાસ્ટિંગથી મકાનોને નુકશાન થઇ રહયું હોવાથી લોકોમાં ભયનો માહોલ જોવા મળી રહયો છે. લીઝ બંધ કરાવવાની માંગ સાથે ગામલોકોએ શનિવારે કલેકટરને આવેદનપત્ર આપી રજૂઆત કરી હતી. લીઝની આસપાસ રહેતા 61 પરિવારોની હાલત કફોડી બની હોવાથી તેમણે તંત્ર તરફથી યોગ્ય કાર્યવાહી નહિ કરવામાં આવે તો ઉગ્ર આંદોલન કરવાની ચીમકી આપી છે. વઘરાલી ગામે બ્લેક ટ્રેપની લીઝ આવેલી છે અને જ્યાંથી લીઝધારક જીલેટીન સ્ટીકથી મોટા બ્લાસ્ટિંગ કરી રોજની 10 થી 15 જેટલી ટ્રકો ભરીને પથ્થરો લઈ જવામાં આવે છે.